Margrethe Vestager (RV), 2010-06-16:
Det er min vurdering, at der både under første- og andenbehandlingen er redegjort meget klart for Det Radikale Venstres holdning til lovforslaget.
Vi støtter en halvering af dagpengeperioden i en samlet reform af det danske dagpengesystem.
Det har vi gjort meget, meget længe, og vi har ved en lang række lejligheder talt åbent og højlydt om vores ønske om en reform af dagpengesystemet.
Derfor skal jeg i dag kun beklage, at vi ikke har set den samme åbenhed fra regeringspartiernes side.
Jeg kan i dag forstå på ministeren efter afslutningen af første runde, at ministeren sådan set mener, at det er et socialt gode, at dagpengereformen bliver gennemført.
Så meget desto mere besynderligt er det, at det ikke var en del af regeringens egen plan, men at regeringen i stedet for fremsatte et forslag om meget ublufærdigt at forringe mulighederne for de mennesker, som lever af SU, førtidspension, folkepension – altså alle dem på overførselsindtægt.
Det er tankevækkende, og det er godt nok træls, at vi ikke kan have en ordentlig og åben debat om de reformer, som det er rigtigt og ordentligt at gennemføre for at få dansk økonomi på ret køl.
I forlængelse af den debat, der har været om forslaget her i dag, vil jeg gerne gøre det meget klart, at det for Det Radikale Venstre er helt afgørende, at dagpengesystemet fungerer som et sted, hvor man kan få den uddannelse og de færdigheder, der skal til for at kunne skifte branche, hvis der ikke er udsigt til, at man kan få arbejde inden for 2 år.
Derfor tror jeg også, det bliver nødvendigt at vende tilbage til spørgsmålet om dagpengereform efter et regeringsskifte, fordi den aftale, som Venstre, Konservative og Dansk Folkeparti har lavet med hinanden om dagpengereform, desværre ikke åbner tilstrækkelig vidtrækkende muligheder for uddannelse og brancheskift.
Ligeledes er det tankevækkende og ærgerligt, at den ellers udmærkede aftale, der er lavet om at bekæmpe langtidsledighed, ikke bliver fulgt op af lige så offensive og kraftige indsatser for at sørge for uddannelse til mennesker, der er i risiko for langvarig ledighed, hvis deres branche ser ud til at have negative beskæftigelsesmuligheder.
I forbindelse med det vil jeg blot sige det enkle, nemlig at det, som har været tankevækkende ved debatten i dag, ikke så meget har været de spørgsmål, som har været stillet til ordførerne fra Venstre, Konservative og Dansk Folkeparti, men snarere, at regeringen på den her måde er blevet meget, meget glad for noget, som den ikke selv var i nærheden af at tage ansvar for, før forhandlingerne begyndte.
Det synes jeg er rigtig ærgerligt, fordi det gør, at folk i sagens natur bliver skeptiske over for det, som er en grundlæggende opgave, nemlig at sørge for, at vores samfund er i en god økonomisk stand, og at der er et tilstrækkeligt antal mennesker til at forsørge dem, der har et selvfølgeligt og åbenlyst behov for at blive forsørget – det være sig uanset om det er folk, der trækker sig tilbage på en velfortjent pension, mennesker, der har brug for uddannelse, eller mennesker, der har brug for omsorg, fordi de er slidte eller syge.
Det er velfærdssamfundets kerneopgave.
Det Radikale Venstre støtter som bekendt forslaget, og vi ser frem til, at den samlede dagpengereform bliver gennemført, men vi tror også, det bliver helt afgørende nødvendigt at vende tilbage til spørgsmålet – meget, meget gerne i samarbejde med arbejdsmarkedets parter.